กองกำกับการ 2 กองบังคับการฝึกพิเศษ

กองกำกับการ 2 กองบังคับการฝึกพิเศษ (Sub-Division 2 Special Training Division) เป็นกองกำกับการสำหรับการฝึกพิเศษของตำรวจตระเวนชายแดนที่มีความสามารถระดับสูง ตั้งอยู่ที่ ค่ายพระยาสุรสีห์ ตำบลวังเย็น อำเภอแปลงยาว จังหวัดฉะเชิงเทรา
กองกำกับการ 2 กองบังคับการฝึกพิเศษมีความเชี่ยวชาญเฉพาะในด้านการฝึกหลักสูตรการควบคุมฝูงชน นอกจากนี้ ยังเป็นหนึ่งในกองกำกับการสำหรับการฝึกครูตำรวจตระเวนชายแดนในโครงการคุรุทายาท ในสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี

**ประวัติ**
กองกำกับการ 2 กองบังคับการฝึกพิเศษ กองบัญชาการตำรวจตระเวนชายแดน ก่อตั้งขึ้นในปี พ.ศ. 2529 โดยตั้งที่ทำการชั่วคราว ณ กองร้อยตำรวจตระเวนชายแดนที่ 127 กองกำกับการตำรวจตระเวนชายแดนที่ 12 อำเภอวังน้ำเย็น ซึ่งเวลานั้นยังอยู่ในเขตจังหวัดปราจีนบุรี (ปัจจุบันคือจังหวัดสระแก้ว) จากนั้นในวันที่ 17 มีนาคม พ.ศ. 2531 ได้ย้ายที่ตั้งจากอำเภอวังน้ำเย็น มายังพื้นที่บ้านหนองปลิง ตำบลวังเย็น อำเภอแปลงยาว จังหวัดฉะเชิงเทรา มีเนื้อที่ประมาณ 416 ไร่ 5 ตารางวา และในปีเดียวกัน พระบาทสมเด็จพระมหาภูมิพลอดุลยเดชมหาราช บรมนาถบพิตรได้พระราชทานชื่อค่ายให้กับกองกำกับการ 2 กองบังคับการฝึกพิเศษว่า "ค่ายพระยาสุรสีห์"
ต่อมาในปี พ.ศ. 2533 พระบาทสมเด็จพระมหาภูมิพลอดุลยเดชมหาราช บรมนาถบพิตรได้ทรงพระกรุณาโปรดเกล้าให้สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารีเสด็จแทนพระองค์มาทำพิธีเปิดพระวรราชานุสาวรีย์สมเด็จพระบวรราชเจ้ามหาสุรสิงหนาท ทำให้กองกำกับการ 2 กองบังคับการฝึกพิเศษ ได้ถือเอาวันที่ 8 กันยายน ซึ่งเป็นวันประสูตรของพระยาสุรสีห์เป็นวันคล้ายวันสถาปนาจากนั้นเป็นต้นมา

**โครงสร้าง**
กองกำกับการ 2 กองบังคับการฝึกพิเศษ กองบัญชาการตำรวจตระเวนชายแดน มีโครงสร้าง ดังนี้- งานธุรการ- งานการฝึกและวิชาการ- งานแผนงานและงบประมาณ- งานการเงินและส่งกำลังบำรุง- กองร้อยที่ 1
** หมวดรักษาความปลอดภัย
** หมวดสื่อสาร
** หมวดพื้นที่
** หมวดขนส่ง
** หมวดสูทกรรม- กองร้อยที่ 2-5 (กองร้อยการฝึก)- ชุดตรวจพิสูจน์เก็บกู้หรือทำลายวัตถุระเบิด

**ภารกิจ**
กองกำกับการ 2 กองบังคับการฝึกพิเศษ กองบัญชาการตำรวจตระเวนชายแดน มีภารกิจหลักในการฝึกและเพิ่มประสิทธิภาพให้กับข้าราชการตำรวจให้มีความรู้ความสามารถเหมาะสมกับตำแหน่งที่ได้รับมอบหมาย มีความเชี่ยวชาญเฉพาะในด้านการฝึกหลักสูตรการควบคุมฝูงชนของตำรวจตระเวนชายแดน รวมถึงการฝึกทบทวนสำหรับข้าราชการตำรวจเดิมเพื่อเพิ่มศัยกภาพในการปฏิบัติงานให้กับตำรวจตระเวนชายแดนจำนวน 2 กองกำกับการ คือ- กองกำกับการตำรวจตระเวนชายแดนที่ 11 (กก.ตชด.11) รับผิดชอบชายแดนไทย–กัมพูชาในจังหวัดจันทบุรีและจังหวัดตราด- กองกำกับการตำรวจตระเวนชายแดนที่ 12 (กก.ตชด.12) รับผิดชอบชายแดนไทย–กัมพูชาในจังหวัดสระแก้ว
และการฝึกทบทวนให้กับข้าราชการตำรวจหน่วยอื่น ๆ นอกเหนือจากภายในกองบัญชาการตำรวจตระเวนชายแดนตามที่ได้รับมอบหมาย นอกจากนี้ยังมีความสามารถในการสนับสนุนชุดตรวจพิสูจน์เก็บกู้หรือทำลายวัตถุระเบิดให้กับหน่วยงานในพื้นที่ตามการร้องขอ
นอกจากนี้กองกำกับการ 2 ยังรับผิดชอบการฝึกอบรมในหลักสูตรนักเรียนนายสิบตำรวจ รวมไปถึงการบริการทางวิชาการและการอบรมแก่ประชาชนและเยาวชนในพื้นที่ โดยเฉพาะในด้านของโครงการอันเนื่องมาจากพระราชดำริ และสนับสนุนการปฏิบัติงานให้กับกองบังคับการตำรวจตระเวนชายแดนภาค 1

**หลักสูตร**
กองกำกับการ 2 กองบังคับการฝึกพิเศษ กองบัญชาการตำรวจตระเวนชายแดน มีหลักสูตรที่เปิดฝึก ดังนี้- หลักสูตรนักเรียนนายสิบตำรวจ- หลักสูตรตำรวจตระเวนชายแดนระดับพื้นฐาน- หลักสูตรตำรวจตระเวนชายแดนระดับพื้นฐาน (สายครูตำรวจตระเวนชายแดน) — โครงการคุรุทายาท- หลักสูตรการควบคุมฝูงชน
หลักสูตรอื่น ๆ ที่จัดอบรมให้กับหน่วยงานภายนอก เช่น- การฝึกยุทธวิธีและการลาดตระเวนเชิงคุณภาพ ให้กับเจ้าหน้าที่กรมอุทยานแห่งชาติ สัตว์ป่า และพันธุ์พืช- การอบรมประชาชนในหมู่บ้านอาสาพัฒนาและป้องกันตนเอง (อพป.) ซึ่งจัดโดยกองอำนวยการรักษาความมั่นคงภายใน (กอ.รมน.)- การเป็นครูฝึกในการเข้าค่ายพักแรมของกิจรรมลูกเสือ- การเป็นครูฝึกในโครงการแก้ไขปัญหาผู้เสพและผู้ติดยาเสพติดในรูปแบบศูนย์ขวัญแผ่นดินจังหวัดฉะเชิงเทรา ซึ่งจัดโดยกรมคุมประพฤติ

**สถานที่สำคัญ**
 พระบรมราชานุสาวรีย์สมเด็จพระบวรราชเจ้ามหาสุรสิงหนาถ

**อ้างอิง**
หมวดหมู่:หน่วยงานในสังกัดสำนักงานตำรวจแห่งชาติ